1 000 vetkoeke, 1 300 liter melk en 3 000 eiers vir dié kampFoto: Facebook/Swartvlei Seekamp Daar is min dinge so lekker soos ŉ seevakansie – veral as jy ŉ kind is. Nietemin verg ŉ vakansie altyd goeie beplanning en moet die “grootmense” kophou – veral as jy vir 700 mense moet sorg. Die Voortrekkers hou jaarliks ŉ seevakansiekamp vir laerskoolkinders by die Swartvlei-meer by Sedgefield tussen Knysna en George. Vanjaar se kamp het ongeveer 700 mense geakkommodeer en dit is ongelooflik om te sien wat alles nodig is om só ŉ kamp te reël. Dr. Danie Langer, besturende direkteur van die FAK (Federasie van Afrikaanse Kultuurvereniginge) en hoofleier van die Voortrekkers Transvaal, het die volgende statistieke oor dié kamp op sy Facebook-blad gedeel. “ŉ Kamp soos Swartvlei van 700 Voortrekkers se omset beloop R1,2 miljoen. Aangesien hier geen infrastruktuur, buiten die badkamers is nie, word 70 tente, twee reuse-sirkustente en 39 karavane opgeslaan. Vyfhonderd meter se elektriese kabels is aangelê. Die brandweer en munisipaliteit word genooi om veiligheidstelsels te ondersoek. Die dienste van professionele lewensredders word ingekontrakteer. Die kampbeveiligingspan sorg vir ŉ 24 uur-veiligheidsdiens. Vyf noodhulptannies en een dokter deel daagliks 83 kinders se medikasie uit en sorg vir professionele noodhulpsorg.” Langner skryf die skeepsargief bied ook daagliks seekuns-aktiwiteite en kompetisies aan. “Hulle huisves ook ŉ see-biblioteek. Die kombuisspan, bestaande uit ouers en vrywilligers, het al 23 kg springmieliepitte geskiet, 110 kg wors gebraai, 180 brode en 3 600 hamburgerbroodjies gesmeer, 240 kg aartappels geskil, 1 000 vetkoeke gemaak en 1 800 hoender-patties gebraai. Tot op hede is 6 kg se Nescafé-koffie, 18 kg Ricoffy, 1 300 liter melk en 105 kg Hot Chocolate gedrink en 3 000 eiers geklits vir roereier. “Die Vlei-uile het al 9 000 foto’s geneem, 3 000 minute se videomateriaal opgeneem waarvan hulle daagliks hoëkwaliteitvideo’s vervaardig. Voortrekkers beplan haarfyn en streef daarna om ŉ uitnemende diens aan ons jeug te lewer. Dankie vir julle harde en werk wat dikwels ongesiens verby gaan,” het Langner bygevoeg. “Ons jongste kampeerder was 18 maande oud en die oudste kampeerder was 74 jaar oud,” sê Tekkies Kotze, kampleier van Swartvlei-seekamp. “Daar was ongeveer 550 kinders en die res was ouers en lede van die Voortrekkers wat gehelp het om die kamp seepglad te laat verloop.” Hierdie kamp sal volgende jaar sy 25ste bestaansjaar vier. Besoek gerus die Voortrekkers se webtuiste vir meer besonderhede oor volgende jaar se kamp.